D Ô V O D O V Á    S P R Á V A

A. Všeobecná časť

Návrh zákona, ktorým sa menia a dopĺňajú niektoré zákony v súvislosti s rozšírením rámca zavádzania a využívania automatizovaných vozidiel v Slovenskej republike sa predkladá na základe bodu B.6. uznesenia vlády Slovenskej republiky č. 105 zo 17. marca 2026. 

Týmto návrhom zákona sa  rozširuje právny rámec pre zavádzanie a využívanie automatizovaných vozidiel. 
Návrh zákona zároveň reaguje na technologický pokrok v oblasti autonómnej mobility a potrebu legislatívnej úpravy podmienok prevádzky vozidiel s vysokou mierou automatizácie bez priameho vedenia vodičom. 
Návrhom zákona sa do slovenského právneho poriadku zavádzajú podmienky pre používanie plne automatizovaných vozidiel. Navrhovanou úpravou sa zavádza inštitút licencie na používanie plne automatizovaného vozidla, o ktorej udelení rozhoduje Ministerstvo dopravy Slovenskej republiky na základe žiadosti prevádzkovateľa. Cieľom je ustanoviť podmienky, za ktorých môže prevádzkovateľ uviesť takéto vozidlo do prevádzky, pričom sa dôraz kladie na presné vymedzenie operačnej oblasti použitia, definovanej súborom geografických, dopravných, časových a environmentálnych faktorov. V rámci zabezpečenia bezpečnosti cestnej premávky sa v návrhu zákona ustanovujú  požiadavky na technický dohľad a zriadenie riadiaceho centra, ktoré musí zabezpečovať nepretržitý monitoring a schopnosť okamžite dosiahnuť minimálny bezpečný stav vozidla v ktorom automatizované vozidlo neohrozuje život, zdravie, majetok ani bezpečnosť cestnej premávky.

Návrh zákona nebude mať vplyv na rozpočet verejnej správy, ani vplyv na podnikateľské prostredie a informatizáciu spoločnosti. Návrh zákona nemá žiadne sociálne vplyvy, vplyvy na životné prostredie, vplyvy na služby verejnej správy pre občana a ani vplyvy na manželstvo, rodičovstvo a rodinu. Vyhodnotenie uvedených vplyvov je uvedené v doložke vybraných vplyvov.

Návrh zákona sa nepredkladá do vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi Slovenskej republiky a nálezmi Ústavného súdu Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.












